Nuwe reëls geld vir TV-beamptes in Super-rugby | Netwerk24
Nuwe reëls geld vir TV-beamptes in Super-rugby
Deur George Germishuys 17 Februarie 2017 15:43
Sanzaar, die beheerliggaam vir rugby in die Suidelike Halfrond, het veranderings aan die protokol vir die aanwending van televisie-skeidsregters in die komende Superrugby-reeks aangebring.
Andy Marinos. Foto: Getty Images
Die wysigings word moontlik gemaak deur nuwe tegnologie, soos gesplete televisieskerms, asook die hoeveelheid kamerahoeke wat beskikbaar is.
Sanzaar sal met die veranderinge poog om die besluitnemingsproses meer akkuraat en effektief te maak.
As ’n skeidsregter, assistent- of televisie-skeidsregter voortaan op ’n kykweer ’n beslissing wil hersien, sal die skeidsregter eers sy oorspronlike beslissing bekend moet maak aan die TV-beampte.
Die TV-skeidsregter sal die videomateriaal dan bestudeer en besluit of daar genoegsame bewyse is om die skeidsregter se beslissing om te keer. Indien nie, sal die oorspronklike beslissing geld.
Die tipe beslissings wat verwys kan word bly dieselfde, met slegs voorvalle wat sover as twee fases terug gebeur het, wat deur ’n TV-skeidsregter bestudeer kan word.
Dit geld egter nie vir moontlike vuilspel nie. Die skeidsregter kan só ’n voorval te enige tyd op die grootskerm hersien, of die televisie-skeidsregter vra om dit te doen sonder dat hy vooraf eers ’n beslissing hoef te maak.
Andy Marinos, Sanzaar se uitvoerende hoof, het gesê die algemene konsensus is dat die nuwe protokol tyd gaan spaar.
“Die ongemaklike gesprekke tussen die skeidsregter en die televisie-skeidsregter sal nou uitgeskakel word.”
Marinos is van mening die wysigings sal toeskouers se ervaring ook verbeter.
“Hierdie wysigings bring ons in pas met ander hoëprestasie-sportsoorte, wat almal oor ’n televisie-skeidsregter-protokol beskik.”
Sanzaar onbewus van Fidji se Super-planne
Superrugby se struktuur bly onveranderd